
Az utóbbi századokban a felgyorsult társadalmi és gazdasági változások miatt, megváltozott a népi hagyományok meghatározó szerepe. Mivel a tradicionális paraszti közösségek felbomlottak, ezáltal a népi kultúrát évszázadokon keresztül őrző, ápoló, gazdagító és örökítő hagyományok folyamatosan megszűnnek. Bomlani kezdett az élő népi műveltség, a hagyományokat őrző tudás. Úgy vélem, hogy a jász népcsoport vizsgálatával, megőrizhetek olyan értékeket, amelyek kutatások nélkül elveszhetnek, mint a népi kisgyermeknevelés.
Tudományos munkám célja a jász népi kisgyermeknevelés bemutatása. A népi gyermeknevelés hasznosságának alátámasztása, ezen népcsoport kisgyermek nevelési kultúrájának segítségével. A hagyományos paraszti kisgyermeknevelés mai napig is használható és jól alkalmazható módszerekkel bír. Azért fontos a számunkra foglalkozni ezzel a területtel, mert olyan kipróbált, generációk megfigyelésein, tapasztalatain nyugvó megoldásokat, stratégiákat, modelleket tartalmaz, amelyeket kár volna elfelejteni.
A vizsgálat célja azonosítani a Jászság gyermeknevelési szokásait dokumentumelemzés és empirikus kutatás segítségével. Múzeumi levéltárakban megtalálható eredeti feljegyzések, dokumentumok, kutatókörök adatai alapján készült a strukturált interjúk szerkezete, fő kérdéskörei, amelyeket a szóbeli kikérdezések a Jászságban élő idősebb generáció, valamint a jelenlegi kisgyermeknevelést a gyakorlatban végző édesanyák körében zajlott 30 fő megkérdezésével. A dolgozat célja a régi szokások, hagyományok összevetése a napjainkban alkalmazott életviteli, gyermeknevelési módszerekkel. A kutatás kitér a névadási szokásokra, a gyermek neméhez való hozzáállásra, a terhesség ideje alatti és a szülés időszaka körüli szokásokra, a gyermek első éveiben zajló gondozásra és nevelésre, valamint a kisdedekhez kapcsolódó szólásokra, mondókákra, munkára nevelésére is.
A kutatás legfőbb eredményei alapján megállapítható, hogy a vizsgált személyek körében a mai napig is élnek olyan motívumok, melyeknek alapja a hagyományos kisgyermeknevelésben kereshető.



